Albrecht Haushofer

Albrecht Georg Haushofer (1903–1945) var en tysk geograf, diplomat, forfatter og medlem av motstandsbevegelsen i Nazi-Tyskland. Han tilhørte den politiske høyresiden i Tyskland, argumenterte for en monarkisk styreform og var opprinnelig skeptisk til demokrati som styreform. Haushofter forsøkte å påvirke naziregimet innenfra. På 1940-tallet drev han dobbeltspill der han holdt kontakt både med nazistene og med opposisjonspolitikere. Han er i ettertid kjent blant annet for Sonetter fra Moabit. 

Haushofer ble henrettet av Schutzstaffel (SS) 23. april 1945 i Berlin rett før sovjetiske styrker inntok Berlin.

Nazistene hentet ideer fra hans berømte far, Karl Haushofer, mens Albrecht Haushofer medvirket til naziregimet til mai 1941. Han unngikk deretter harde straffer så lenge regimet anså hans kontakter og kunnskaper som nyttige.

Bakgrunn og familie
Albrecht Georg Haushofer ble født 7. januar 1903 i München. Han var sønn av den fremstående geografen Karl Haushofer.Wistrich, R. S. (2013). Who's who in Nazi Germany. Routledge.Heske, H. (1987). Karl Haushofer: his role in German geopolitics and in Nazi politics. Political geography quarterly, 6(2), 135-144. Rudolf Hess var student hos Karl Haushofer. Farens ideer hadde stor innflytelse på Hess og kan ha påvirket Mein Kampf som Hitler dikterte til Hess.Diner, D. (2000). Beyond the conceivable: Studies on Germany, Nazism, and the Holocaust. University of California Press. Karl Haushofer beskrives som en farsfigur for Hess. Ideen om Lebensraum kan skrive seg fra Karl Haushofer, og han populariserte begrepet geopolitikk. Arvid Brodersen var en venn av Albrecht og besøkte ham i Tyskland i mellomkrigstiden. Carl Friedrich von Weizsäcker var en venn.

Etter Ølhallkuppet i 1923 fikk Hess hjelp av Karl Haushofer til å stikke seg bort; Hess bodde en periode hos familien Haushofer i Bayern før han ble arrestert og sonet i Landsberg fengsel sammen med Hitler. Karl Haushofer besøkte Hess flere ganger i Landsberg. Albrecht Haushofer studerte geografi og historie i München; han hadde tildels faren som lærer ved universitetet. Han tok doktorgraden i 1926 innenfor politisk geografi med avhandlingen Pass-Staaten in den Alpen med Erich von Drygalski som veileder. 

Albrecht Haushofers mor, Martha født Mayer-Doss, var av delvis jødisk opphav og var trolig en «halvjøde» (Mischling) i nazistenes øyne. Rudolf Hess signert en Deutschblütigkeitserklärungen (bekreftelse på arisk avstamming) som skulle verne familien mot jødeforfølgelse. I Karl Haushofers omgangskrets var det mange jøder, og han skal ha avvist nazistenes rasebasert antisemittisme. Karl Haushofer var aldri medlem av NSDAP. Foreldrene begikk selvmord i mars 1946. Broren Heinz Haushofer (1906-1988) var landbruksekspert og tjenestegjorde under nazistene.

Virke
Albrecht Haushofer ble i 1927 valgt til sekretær i Gesellschaft für Erdkunde zu Berlin som var et av de mest anerkjente geografiske selskaper i Tyskland. Han var redaktør for selskapets tidsskrift Zeitschrift der Gesellschaft für Erdkunde 1928-1938. Haushofer reiste en del internasjonalt på oppdrag for selskapet. 

Han underviste i politisk geografi og verdenspolitikk i Berlin, på samme måte som faren. Hess medvirket til at han fikk undervisningsstillingen ved Hochschule für Politik i 1933 og han ble i 1940 professor ved Universtitetet i Berlin. Haushofer var takknemlig for støtten fra Hess.

Fra 1934 medvirket han på oppdrag fra Hess i Dienststelle Ribbentropp som var nazipartiets kontor for utenrikssaker drevet av Joachim von Ribbentrop; kontoret opererte parallelt med utenriksdepartementet. Med sine omfattende kunnskaper om Storbritannia fungerte han delvis som rådgiver for Rudolf Hess, Hitlers minister «uten portefølje». Han hadde flere hemmelige internasjonale oppdrag, og besøkte Storbritannia 14 ganger 1934–1938 og i tllegg Tsjekkoslovakia, Japan og Kina; han utarbeidet rapporter til Ribbentropp og Hess. Sommeren 1938 skrev han i en viktig rapport at tysk angrep på Böhmen ville gi Frankrike og Storbritannia grunn til å intervenere militært. Inntil utbruddet av andre verdenskrig trodde Haushofer at han kunne påvirke naziregimet i en konservativ/aristokratisk retning. Haushofer forsøkte å bruke sin kontakter til å hindre at Ribbentrop ble utenriksminister i 1938.Hoffmann, Peter. History of the German Resistance, 1933-1945. McGill-Queen's University Press, 1996. Haushofers innflytelse på Ribbentropp avtok når krigen nærmet seg og han forlot Dienststelle etter Münchenkonferansen. Han fortsatte å arbeid for utenriksdepartementet i 1940. 

I november 1937 hadde han og greve von Trauttmansdorf et hemmelig møte med president Edvard Beneš og utenriksminister Kamil Krofta om Sudetenland. Møtet konkluderte med plan for ikke-angrepspakt mellom Tyskland og Tsjekkoslovakia, handelsavtale mellom landene, kulturell autonomi for Sudetenland, ingen negative omtale av sudettyskere i tsjekkisk presse og Habsburgerne skulle ikke komme til makten i Østerrike. Haushofers ambisjon på denne tiden var å unngå krig. Han ble venn av Douglas Douglas-Hamilton (1903-1973), hertug av Hamilton, som besøkte Haushofer-familien på familiegården Hartschimmelhof i det sørlige Bayern; Albrecht Haushofer bodde flere ganger hjemme hos Douglas-Hamilton.

I korrespondanse med faren brukte han kode basert på japanske ord, blant annet Tomodachi (venn) for Hess, Fukon (ettergivelse) for Ribbentropp og O'Daijin (leder eller stor ånd) for Hitler.

Haushofer fikk på slutten av 1930-tallet samvittighetsproblemer med å bistått regimet og i 1940 ville han slutte seg til motstandsbevegelsen blant annet Rote Kapelle eller Kreisau-kretsen. Han ble kjent med Johannes Popitz som var medlem av Mittwochsgesellschaft som offisielt var en klubb for vitenskapelige tema som dekke for å organisere motstand. Han ble på denne måten kjent med Claus von Stauffenberg.

Andre verdenskrig
Han var mot nazismen og Hitlers regime fra begynnelsen. I 1932 skrev han til faren at Hess og hans likesinnede ikke kunne reddes. Etter Hitlers maktovertakelse i 1933 forlot mange intellektuelle Tyskland; enkelte blant andre Martin Heidegger og Carl Schmitt sluttet opp om regimet. Albrecht Haushofer var skuffet over farens passive aksept for den antijødiske politikken (moren hadde jødisk bakgrunn). Hess skrev ut en Deutschblütigkeitserklärungen (bekreftelse på arisk avstamming) for Albrecht og broren Heinz; Albrecht Haushofer kunne dermed fortsette som sekretær for geografiselskapet. 

Blant annet på grunn av relasjonen til Hess, mente Haushofer mente at han best kunne motarbeide regimet fra innsiden og ville ikke bryte åpent med regimet. I 1937 skrev han i Zeitschrift für Geopolitik at alle i USA visste at de ikke kunne være passive tilskuere til at Storbritannia kjempet for livet. I juni 1939 advarte han offentlig om at Frankrike og Storbritannia ikke hadde mer å gi. På den tiden var det knapt noen andre i Tyskland som åpent kunne komme med så klar kritikk, trolig fordi han ble beskyttet av Hess. Haushofer trodde at Storbritannia og vestmaktene ville føre en eventuell krig mot Tyskland til landet var slått endelig og fullstendig.

 Hess' reise til Storbritannia 
Haushofer møtte, etter anbefaling fra faren, Rudolf Hess i september 1940 for å diskutere mulig fredsslutning med Storbritannia. Haushofer mente at Hess' ide var fåfengt. Etter Hess' ønske sendte han et brev (med dekkadresse i Lisboa) til Hertug av Hamilton i september 1940. Brevet ble ikke besvart. Til Hess nevnte Haushofer flere ledende briter som Haushofer mente ville være åpne for fredsinitiativ gitt at Hitler var ute av bildet, blant andre Owen O'Malley, Samuel Hoare, Lord Lothian og særlig vennen Hertug av Hamilton.Waller, J. H. (1996). The Unseen War in Europe: Espionage and Conspiracy in the Second World War. IB Tauris. 

Før krigen hadde Haushofer oppholdt seg lengre perioder i England og hadde et bredt kontaktnett. Han snakket engelsk flytende, beundret det britiske imperiet og ønsket fredelige forbindelser mellom Tyskland og Storbritannia. Under OL i Berlin i 1936 møtte Haushofer en gruppe britiske parlamentsmedlemmer inkludert adelsmannen Douglas Douglas-Hamilton («Marquess of Douglas and Clydesdale», i 1940 ble han den 14. hertug av Hamilton) som hadde fløyet over Everest som den første. Hamilton besøkte Haushofer og faren Karl i Hartschimmelhof i januar 1937. Hess kom på besøk fire dager senere og viste stor interesse for Hamiltons bok Pilot's book of Everest. Hamilton møtte Hess i fangenskap i Skottland og Hess fortalte da at Haushofer anbefalte Hamilton som en forståelsesfull mann.Bowd, G. (2013). Fascist Scotland. Birlinn.

Rudolf Hess fløy i mai 1941 til Skottland med ønske om å komme i kontakt med den britiske ledelsen via Hamilton. Etter Hess' reise til Storbritannia i 1941 ble Haushofer fengslet i åtte uker og løslatt under overvåkning. Hess' reise var en sjokk for den øverste ledelsen i Tyskland. Korrespondansen mellom Hess og Karl og Albrecht Haushofer ble gransket av Gestapo. Hitler trodde at Haushofers vennskap med Hess hadde utløst reisen og Haushofer ble straks kalt til Berchtesgaden der han ble pålagt å liste opp alle sin kontakter i Storbritannia. I varetekt ble Haushofer forhørt av Heinrich Müller og Reinhard Heydrich personlig. Med Hess i Storbritannia mistet Haushofer-familien sin beskytter. Han gikk fri fordi hans kontakter og kunnskaper kunne være nyttige ved fredsforhandlinger med Storbritannia. Ifølge Eugen Birds bok om Hess hadde Albrecht og Karl Haushofer medvirket til at Hess fløy til Storbritannia. Hess sa selv i intervju at Haushofer ikke kjente til at Hess selv ville forsøke å reise. Ifølge James Douglas-Hamiltons bok om Hess kan det ha vært Haushofer som sådde ideen om å reise til Storbritannia for å søke fredsforhandlinger.

 Arrestasjon og henrettelse 
Haushofer var involvert i forsøket på å ta livet av Hitler i 20. juli-attentatet i 1944 og ta makten i landet. Han flyktet fra Berlin og gikk i dekning i de bayerske alper da det ble klart at attentatet mislykkes. Gestapo oppsporet og arresterte ham i desember 1944. Han ble innsatt i Moabit-fengselet i Berlin. Heinrich Himmler mente at Haushofer kunne være nyttig i fredsforhandlinger og lot ham leve. Haushofer ble utenomrettslig henrettet av SS-mannskap i Berlin natten mellom 22 og 23. april 1945, mens Den røde armé var på vei inn i byen. Sammen med femten andre fanger ble han stilt mot en vegg og skutt, en fange overlevde og fortalte om hendelsen. Broren Heinz identifiserte liket av Albrecht. I hånden holdt han et sammenkrøllet hefte med Moabiter Sonnette, det var 79 sonetter skrevet i fangenskap. Noen av sonettene er gjendiktet til norsk av Andre Bjerke (1974). Sonettene har henvisninger til geografi og klassiske verk, og erviktige minner om tysk motstand mot nazismen. 
Verk
Dramatiske verk
 Scipio, Sculla og Augustus (trilogi, 1934-1939)
 Die Makedonen (1941)
 Chinesische Legende (1943)

Dikt
 Moabiter Sonnette (1945)

 Fotnoter 

 Referanser 

Kategori:Personer fra München
Kategori:Tyske geografer
Kategori:Tyske forfattere
Kategori:Opposisjonelle under det tredje rike
Kategori:Monarkister
Kategori:Personer drept i andre verdenskrig
Kategori:Tyske drapsofre